P6_TA(2007)0218

Inimõigused Sudaanis

Euroopa Parlamendi 24. mai 2007. aasta resolutsioon inimõiguste kohta Sudaanis

Euroopa Parlament,

- võttes arvesse kodukorra artikli 115 lõiget 5,

A. arvestades, et Kesk-Sudaani Gazira osariigi Managili provintsi kriminaalkohus mõistis kohtunik Hatim Abdurrahman Mohamed Hasani eesistumisel Sadia Idriss Faduli (22-aastane naine, Furi hõim, Dārfūr) ja Amouna Abdallah Daldoumi (23-aastane naine, Tama hõim, Dārfūr) vastavalt 13. veebruaril 2007. aastal ja 6. märtsil 2007. aastal abielurikkumise eest surma kividega viskamise läbi;

B. arvestades, et kividega surnuksviskamine on julm ja ebainimlik karistus ning arvestades, et karm karistus abielurikkumise eest rikub põhilisi inimõigusi ja rahvusvahelisi kohustusi, mida Sudaani Vabariik on kohustunud täitma;

C. arvestades, et Sadia Idriss Fadul ja Amouna Abdallah Daldoum on kohtuotsuse edasi kaevanud;

D. arvestades, et Sudaani Vabariigi Brüsselis asuva saatkonna saadetud kirja kohaselt on surmamõistvad otsused tühistatud, kuna Sadia Idriss Fadul ja Amouna Abdallah Daldoum ei saanud menetluse käigus "vajalikku õiguskaitset", ning kriminaalkohus vaatab juhtumi uuesti läbi "appellatsioonikohtu juriidiliste märkuste valguses";

E. arvestades, et Nyala kriminaalkohus Lõuna- Dārfūris mõistis 3. mail 2007. aastal Abdelrhman Zakaria Mohamedi ja Ahmed Abdullah Suleimani (mõlemad 16-aastased mehed) surma poomise läbi, süüdistatuna mõrvas, tahtlikus kehavigastuste tekitamises ja röövimises;

F. arvestades, et Sudaani Vabariik on ratifitseerinud ÜRO lapse õiguste konventsiooni, millega valitsus kohustus mitte viima täide surmanuhtlust alla 18-aastaste isikute puhul;

G. arvestades, et Sudaani valitsus on allkirjastanud koostöölepingu ühelt poolt Aafrika, Kariibi mere ja Vaikse Ookeani riikide rühma ning teiselt poolt Euroopa Ühenduse ja selle liikmesriikide vahel, millele on alla kirjutatud Cotonous 23. juunil 2000 [1] (Cotonou leping), ning ELi koostöö AKV riikidega põhineb inimõiguste, demokraatia ja õigusriigi põhimõtete austamisel;

H. arvestades, et Sudaani Vabariik on allkirjastanud Cotonou lepingu inimõiguste klausli ning kodaniku- ja poliitiliste õiguste rahvusvahelise pakti;

I. arvestades, et Sudaani Vabariigi poolt ratifitseeritud inimõiguste ja rahvaste õiguste Aafrika harta sätestab õiguse elule ja keelab piinamise ning julma, ebainimliku või alandava karistuse ja kohtlemise, kuid arvestades, et siiani määratakse mitmete kriminaalkuritegude eest karistusena ja viiakse täide surmanuhtlust, peksmist, amputatsiooni ja muid kehalisi karistusi;

J. arvestades, et komisjon andis 14. märtsil 2007. aastal teada 45 miljoni euro suuruse täiendava humanitaarabi eraldamisest Sudaanile (millega ulatub kogusumma 2007. aastal 85 miljoni euroni), näidates sellega ELi pühendumist Sudaani rahva abistamisele,

1. tervitab surmamõistvate otsuste tühistamist - kui kohus ise seda tõepoolest kinnitab - ning palub Sudaani valitsusel tagada Sadia Idriss Faduli ja Amouna Abdallah Daldoumi füüsiline ja vaimne puutumatus;

2. kutsub Sudaani valitsust tühistama Abdelrahman Zakaria Mohamedile ja Ahmed Abdullah Suleimanile mõistetud surmaotsused ning tagama nende füüsilise ja vaimse puutumatuse;

3. tuletab Sudaani valitsusele jõuliselt meelde, et lapsõigusrikkujate karistamine surmanuhtlusega on rahvusvahelise õigusega keelatud;

4. kutsub nõukogu, komisjoni ja liikmesriike üles:

a) mõistma hukka surmanuhtluse, peksmise ja teiste kehaliste, julmade või alandavate karistusviiside kasutamise, edendama õigust elule ning piinamise, julma, ebainimliku või alandava karistuse või kohtlemise keelustamist, edendama suhetes Sudaani ametivõimudega naiste õigusi, sealhulgas rahvusvahelise õiguse ja standardite kohaselt naiste ja tütarlaste õigust mitte langeda diskrimineerimise ja vägivalla ohvriks; ning

b) edendama suhetes Sudaani ametivõimudega inimõiguste ja põhivabaduste austamist, sealhulgas siseriikliku õiguse ja rahvusvaheliste inimõiguste standardite, näiteks kodaniku- ja poliitiliste õiguste rahvusvahelise pakti järgimist, mille osalisriik on Sudaani Vabariik alates 1986. aastast, ÜRO lapse õiguste konventsiooni järgimist, mille osalisriik on Sudaan alates 1990. aastast, samuti Cotonou lepingu artikli 96 (inimõiguste klausel) järgimist, mille Sudaani valitsus allkirjastas 2005. aastal;

5. kutsub Sudaani valitsust oma kohtusüsteemi vastavalt uuesti läbi vaatama ja ratifitseerima kodaniku- ja poliitiliste õiguste rahvusvahelise pakti teise vabatahtliku protokolli, mille eesmärk on surmanuhtluse täielik kaotamine;

6. kutsub Sudaani valitsust ühinema inimõiguste ja rahvaste õiguste Aafrika harta protokolliga Aafrika naiste õiguste kohta, samuti Aafrika Liidu Kohtu protokolliga, mis on mõlemad vastu võetud Maputos, Mosambiigis 11. juulil 2003. aastal,

7. teeb presidendile ülesandeks edastada käesolev resolutsioon nõukogule, komisjonile, liikmesriikide valitsustele ja parlamentidele, AKV-ELi nõukogule ja parlamentaarsele ühisassambleele, ÜRO ja Aafrika Liidu peasekretärile ning Sudaani valitsusele.

[1] EÜT L 317, 15.12.2000, lk 3.

--------------------------------------------------